
			Sinopsi

		

		
			No tornarem mai més! Amb aquest càntic s’acomiada un grup de joves de Castillejos, el campament militar on porten dos estius complint el tràmit de les milícies universitàries l’any 1970. Amb l’eco de les revoltes juvenils que sacsejaven el món, en plena dictadura i atemorits pel comandant Perles, uns joves estudiants es confabulen per segellar l’amistat i unes vivències que els han d’unir per sempre. N’estan convençuts, però no saben que entre ells hi ha un delator.

			Han promès retrobar-se la nit de cap d’any del 2000 al mateix lloc on havien jurat que no tornarien mai més. Però amb el transcurs dels anys la memòria es desdibuixa, les circumstàncies canvien i les persones evolucionen. Quan els joves són adults fets i drets, res no és com abans.

			Amb un hàbil joc de perspectives i un lèxic vibrant, Ramon Solsona reflexiona sobre el pas del temps seguint uns mateixos personatges amb trenta anys de diferència.

			—Si este fusil está limpio, mis cojones son perlas.

			—Pues son perlas, mi comandante.

			La companyia, encarcarada en un firmes paralític, va suspendre la respiració amb alarma. El comandant i el capità, que es mantenien expectants, van canviar de cara en sentir les reposades paraules d’Es Filòsof. En l’ambient carregat de pólvora, van caure amb la inoportunitat d’una espurna.

			Es Filòsof era així, les engegava sense engaltar, tal com raja. Però sense malícia. El malnom li venia del campament anterior, quan el capità d’aleshores li va demanar què s’havia de preguntar el soldat d’infanteria que progressa per conquerir una posició. En lloc de contestar adónde, por dónde, cómo y cuándo, va dir: ¿Por qué? El capità va esclatar: ¿Cómo que por qué? ¡En la guerra se va con los huevos por delante y no con filosofías! Des d’aleshores li va dir Filósofo, i els seus companys, Es Filòsof, perquè era de Pollença.

			Es Filòsof, ros com un escandinau, estudiava Psicologia. A empentes i rodolons, a causa de l’estadística, l’os més dur de rosegar. Sempre havia tingut les matemàtiques entravessades i ara, al campament, anava de mediano per culpa del teorema de Pitàgores, oblidat, juntament amb l’arrel quadrada, al fons dels records escolars més inútils. La moral, la tàctica i l’armament els podia aprovar amb una mica de sort i unes bones xuletes, però es veia incapaç de resoldre els problemes de tir. L’estiu passat se’n va sortir in extremis a l’examen de coronels.

			Havia preparat la revista d’armes a consciència. Tothom sabia com les gastava el Perles. I, després de l’incident al camp de tir, ningú no dubtava que tenia set de venjança.

			Havien baixat cantant La Madelón de mala gana, com sempre que sortien del campament o hi tornaven. Era la cançó preferida del capità, a qui agradaven les marxes reciamente masculinas.

			—¡Canten!

			Para buscar un descanso en la pelea,

			el militar siempre va a calmar su sed

			a un cabaret donde bebe y se recrea...

			Els preparatius havien anat com sempre, amb la histèria dels comandaments a flor de pell quan hi havia exercicis amb foc real. Tot estava ja a punt, amb una primera fila d’homes encarats a les dianes i la resta fent cua al darrere per a les onades successives. El capità, nerviós, havia xorrejat la Niña Bonita perquè la seva secció estava massa a prop de la del tinent. I després se les va tenir amb el Perles a la vista de tothom.

			Un tinent coronel d’artilleria es va acostar a veure què passava.

			—¿Algún problema, capitán?

			—Con el debido respeto, mitenienteronel. Esta munición está más que caducada. Es de 1943.

			—Lo que está caducado son sus huevos, mitenienteronel. Ya se sabe que la infantería es muy puesta y muy fina.

			—Con el debido respeto, sólo pido que me dejen efectuar veinte o treinta disparos. Quiero asegurarme de que no expongo a los chicos a una desgracia.

			—¿Desgracia? ¡Niño! Tráeme un fusil, uno cualquiera. Con su permiso, mitenienteronel.

			Mentre li anaven a buscar un fusell, va agafar una barra de ferro i, fent alçaprem, va obrir una de les caixes de fusta. En va treure un cartutx i el va examinar.

			—Esta munición está en perfecto estado de revista. ¡No faltaba más!

			Va omplir un peine amb cinc cartutxos i els va traspassar al fusell. Després va fer pujar el primer a la recambra i va tirar l’aleta del fiador cap a l’esquerra. Va separar els peus, un al davant i un al darrere per estintolar-se bé, va apuntar al rengle de dianes, va prémer el gallet...

			¡Pif! 

			—¡Cagüen la chorra bendita del santo padre!

			El Perles, irat, es va adreçar a un dels regimentals.

			—¡Niño, otro fusil!

			Però, quan anava a treure el cartutx que havia fallat, l’arma es va disparar i la bala va volar erràtica cap al barranc.

			El Perles va caure de genolls sense respiració. El retruc li havia percudit fortament l’estómac.

			Mirades d’alegria i de complicitat, rialles malicioses: ¡el Perles per terra! ¡Hosti, tu, xollo aquesta munició! ¡Muerde el polvo, puto recluta! Jódete, no haber venido. Una mica més i li rebenta els collons. Els collons no, les perles. Riota general.

			Els sanitaris, el pàter, el capità, el tinent coronel, tothom va anar a socórrer el Perles. El van ajudar a alçar-se, i ell, amb la cara congestionada i reprimint el dolor, va aconseguir balbucejar: 

			—¡Que no pasa nada, leches! 

			El tinent coronel va ordenar: 

			—Suspendan el ejercicio.

			Va fer mitja volta, va pujar al jeep i va desaparèixer a dins d’una polseguera vermella. El Perles, emprenyat, va refusar tornar al campament amb l’ambulància tronada i va girar cua tot sol amb els ulls encesos de ràbia.

			Apa, torna a carregar les pesants caixes de municions, però aquesta vegada costa amunt.

			—Ara et toca a tu, ràcano.

			—¡I una merda! L’altre dia vaig portar el bolígrafo una hora seguida.

			—Cascales, écheles una mano.

			El cepat Cascales va obeir la Niña Bonita i va agafar una de les nanses de corda. Pujava pel camí costerut amb la feixuga docilitat d’un bou. Vermell, espitregat i amb la camisa xopa de suor, portava la càrrega amb la cara de patiment que feia en totes les accions, com si la pujada fos un viacrucis i la caixa de cartutxos un santcrist de pedra. Quan va protestar perquè el Boro li deixava tot el pes a ell, van sorgir al seu voltant les veus de sempre: 

			—¡Cáscale, Cascales!

			El caspolí Cascales, 28 anys, el més gran i el més alt, gastador i guia de la companyia. L’edat, la complexió robusta i una calba avançada l’assimilaven més a un capità de la Legió que a un puto aspirante. Exseminarista dels claretians, va penjar els hàbits poc abans de cantar missa i es va matricular a dret amb l’esperança de guanyar les oposicions a advocat de l’Estat.

			Amb els companys es mostrava taciturn, només es desvivia per agradar als oficials, per ser el primer en tot. Sempre perdent el cul. Es preparava els exàmens a consciència, s’oferia voluntari per ser instructor dels de primer, per assaltar o defensar el Gallicant, per obrir camí durant una marxa nocturna. Així que corria el rumor d’una generala imminent, dormia vestit i amb les botes posades. Si la pista americana no estigués arrestada per un accident esdevingut els primers dies, el Cascales s’hi hauria jugat les tíbies i els peronés com a l’estiu anterior. Durant els exercicis tàctics solia emmascarar l’enorme corpenta amb branques de boix, però, en lloc de passar desapercebut, cridava més l’atenció, i el seu entusiasme castrense, quasi infantil, era motiu de befa i escarni.

			—¡Corre, corre! ¡Que no se escape el enemigo! ¡Cáscale, Cascales!

			Van tornar les municions al polvorí. El Perles, aparentment refet de la trompada a l’estómac, supervisava l’operació amb indirectes a la marineria i els fums finolis de certes unitats de l’exèrcit. I, quan el capità va signar el full de devolució, el comandant va dir en veu alta i clara de manera que tothom el pogués sentir:

			—Hasta San Ramón pueden pasar muchas cosas. ¿Verdad, Gonzalito?

			La mirada, el to, la mala llet amb què havia ensalivat cada paraula no van passar desapercebuts a ningú. Quan només faltaven quinze dies per completar el segon estiu perdut al cul del món, l’amenaça velada del Perles havia sumit la setena companyia en el pànic. Se sentien com els habitants d’una illa que coneixen la imminència d’un terratrèmol però no l’hora ni la intensitat.

			El tinent i els dos alferes eren els primers que no estaven per brocs. També a ells se’ls veia tensos. Sabien que el foc encreuat entre oficials s’acarnissava amb tercers, que la rivalitat de dos capitans es manifestava en el nombre d’arrestos que cadascun imposava a la companyia de l’altre. Però la venjança d’un comandant amb l’orgull ferit no se saciaria empurant una colla d’estudiants, aniria més amunt, buscaria les estrelles dels alferes i del tinent com un gos ensinistrat a perseguir la presa fins a destrossar-la.

			El tinent Fernández i l’alferes Custodio s’avenien, feien capelleta al marge de tothom, fins i tot del capità. Sempre xerrant entre ells i rient-se les bromes privades, s’estaven a Castillejos com dos turistes, no se’ls veia gaire implicats en la vida militar. No els preocupava ser simpàtics ni antipàtics, però tenien un afuat instint de supervivència. El tinent amenaçava sempre amb la mateixa fórmula: Ojo al parche y que nadie se llame a engaño. ¿Está claro? Però, a l’hora de la veritat, es feia respectar xorrejant i imposant petits puros perquè sí.

			L’alferes Santaulària, en canvi, no tenia gens d’autoritat. Incapaç d’empurar ningú, sempre feia cara d’espantat i es protegia enganxant-se al capità com si fos la seva mare. Quan manava la seva secció o tota la companyia, volia seguir la tradició gutural de l’exèrcit, però, en lloc d’un gargall fonètic fort i sec, li sortia un fil de veu escanyat que sempre s’acabava en í. ¡Fi, í! ¡De frente, í! ¡Alto, í! Amb tan mala sort que, quan ordenava alto, derecha o media vuelta, feia caure l’escarransit ¡í! sobre el peu equivocat. Blanc de pell i barbamec, davant de la confusió i de la riota general, es posava vermell com un pebrot i li agafava un riure nerviós. Per això i per l’aspecte de criatura de bolquers, li deien la Niña Bonita.

			Havien passat dos dies. Al vespre van tocar retreta, amb la voluta final Jó-de-te-noha-ber-ve-ni-do. Havent llegit la orden del día, efemérides, descanso y cubrirse, menú y servicios para mañana, el tinent va anunciar que a les tres hi hauria revista d’armament.

			Es va alçar un rumor unánime: la revenja del Perles.

			—¿Quién les ha mandado moverse?

			El tinent estava de molt mala hòstia.

			—Quiero ver los mosquetones como los chorros del oro. Y el que no, que se atenga a las consecuencias. Ojo al parche y que nadie se llame a engaño. ¿Está claro?

			Ni sí ni no. Silenci.

			—Si el comandante Labuén le mete un paquete a alguien, yo se lo doblo, por tontolhaba, y se pasa lo que queda de campamento en prevención. ¿Está claro?

			—Sí, mi teniente.

			—¿Usted es subnormal o qué? ¿Cómo se le ocurre hablar estando firmes?

			La cara del tinent a un pam de la cara d’Es Filòsof, que no gosava parpellejar estando firmes.

			—Vuelva a rebuznar y le arranco la lengua. ¿Está claro?

			Es Filòsof no va gosar contestar.

			—¡Rompan filas, augh!

			El terratrèmol ja tenia dia i hora. Renecs i notícies de ràdio macuto a tot drap. Que sí el capità i el Perles estaven enemistats perquè un dia, estant el capità Torregonzalo de guàrdia, havien enxampat el Perles de matinada sense saber el santo y seña i l’havien fet esperar una hora a terra picant de mans, que si el Perles havia jurat al bar d’oficials empurar la setena companyia sencera, que si el capità s’escaquejaria i deixaria la revista en mans del tinent...

			No es parlava d’altra cosa. A la nit tot el campament sencer ja sabia que la setena anava de puto culo. Es recordaven històries reals i apòcrifes del Perles, càstigs exemplars, atzagaiades d’oficials borratxos i abusos d’autoritat impunes.

			—Ni Perles ni revista ni hòsties. Tot és teatre. Teatre per acollonir el personal, per recordar-nos que ens tenen agafats pels ous.

			El Cristo i el Doctor Donovan escoltaven el diagnòstic del Capdet, un tio intel·ligent i lúcid que havia començat a estudiar arquitectura i que després ho va canviar per dues carreres alhora, econòmiques i filosofia. Havia estat a París el 68 i això li donava prestigi en l’esquerranisme difús en què se situaven molts companys d’estudis, d’armes i de generació. Tot i que es cansava de repetir que tot va ser casual i que només hi va participar d’esquitllentes, tot i que el Maig francès l’havia desenganyat profundament, la seva veu era escoltada com la d’un oracle.

			El Capdet i el Doctor Donovan es passaven hores xerrant, feien colla amb el Cristo i tres o quatre més d’altres tendes que molt sovint anaven a la cantina a sopar rascant-se la butxaca, que era l’alternativa majoritària al miserable sopar de ranxo. Se sentien units per una mística d’esquerres, una complicitat que es manifestava llegint la premsa entre línies, explicant-se pel·lícules prohibides i posant en comú la ràdio macuto de la revolució mundial.

			A la universitat, el Capdet coincidia al torn de tarda amb el capità, que havia començat la carrera d’història, i durant el campament li va passar llibres perquè el capità s’havia d’examinar d’algunes assignatures al setembre. Gairebé tots eren llibres prohibits o de revolucions.

			—¿I per què el vol, El Capital?

			—Vol entendre el materialisme històric i el materialisme dialèctic. Jo li vaig deixar la Marta Harnecker i alguna altra cosa, però el tio es vol llegir El Capital.

			—¿I tu li fas classes particulars de materialisme històric?

			—Vaig intentar analitzar la guerra del Vietnam com una confrontació entre el capitalisme i el comunisme just a la porta d’entrada del maoisme. Però no em seguia.

			—¿I si et denuncia al SIM? Si jo sé que un company de carrera és militar, m’assec a l’altra punta de l’aula.

			—No ens relacionem gaire. Hem intercanviat apunts alguna vegada i prou.

			—¿I no parleu?

			—Sí, és clar, una mica. Un dia el vaig punxar a veure què. Van sortir a la conversa els estats d’excepció i li vaig dir que, segons Groucho Marx, la justícia militar és a la justícia tant com la música militar és a la música.

			—¿I què et va dir?

			—Que què tenia contra la música militar. ¡Va, tu, apaga aquesta merda!

			El Doctor Donovan encara fumava celtes i el Capdet l’hi retreia: no era el mateix ser proletari de debò que fer el proletari intoxicant els altres. El Doctor Donovan estudiava medicina i devia el sobrenom al fet que durant els primers dies del campament anterior, quan tot era desconcert i estupor, cantussejava una i altra vegada El soldat universal, de Donovan.

			—¡Que apaguis aquesta merda, hòstia!

			—Te cambio todos los celtas por rex. Te los regalo. Saldremos ganando todos.

			Era el Camps, l’apolític Camps, estudiant d’econòmiques i petit empresari. Se n’havia anat de casa als di-vuit anys, però no a la manera dels nois i noies de la seva edat. En lloc de compartir un pis d’estudiants o de sumar-se a algun vague projecte de comuna, es va instal·lar tot sol i, per poder pagar el lloguer, va obrir un negociat d’importació de màquines d’escriure elèctriques. Això li va permetre cobrir les despeses i comprar-se una Sherpa, la moto amb què anava a Barcelona els caps de setmana. Li agradava provocar el Cristo afirmant que la moto era el començament del seu somni, perquè ell era un burgès vocacional.

			—Tú crees en las utopías y yo en un descapotable y una torre con piscina.

			—Pues te la vamos a socializar.

			—¿El qué? ¿La polla? ¡Ja, ja, ja! 

			—¿I aquí què passa? Ja n’hi ha prou, ¿no?

			L’imaginària anava de cul per imposar silenci. Cada tenda era un guirigall autònom unit als altres guirigalls per un desassossec gairebé histèric. Hi havia un concurs tàcit de rots que anava d’una tenda a l’altra com un eco lontano entre protestes i rialles d’adolescent esbojarrat.

			A la tenda 2, la Hiena anava més begut que mai i cantava ranxeres, a la 4 es barallaven entre els que volien el llum encès i els que el volien apagat, a la 9 es petaven de riure amb els acudits porcs que explicava el Benavides i a la 10 jugaven a pòquer i bevien ginebra de marca mentre el Cascales netejava el fusell.

			—¿Quién me deja otra baqueta?

			—Una mierda te voy a dejar.

			—¿Para qué la quieres? ¿Por dónde te la vas meter?

			—Yo te dejo la mía si mañana me limpias el mosquetón.

			—Y qué más.

			L’imaginària va picar a la lona.

			—Vosaltres, calleu d’una vegada.

			—Això digue-l’hi al Cascales, que perd el cul pel Perles.

			—Va, collons, ¿què voleu, que m’empurin? Fa la tira que han tocat silenci.

			—Te jodes, dijo Herodes.

			—Y, si no lo dijo, te tocas el pijo. ¡Ja, ja, ja! 

			—¡Imaginaria, que me violan!

			—Imaginaria, el Cascales se la está cascando.

			—¡Imaginària, toca generala, que ve el Perles! 

			—Va, prou. ¡Apagueu la llum i calleu, hòstia! 

			—¡Imaginària! 

			—¿Què?

			—¡Toca’t els collons! ¡Ha, ha, ha!

			El Cascales, apiadat de l’imaginària, va apagar el llum de butà que penjava del pal, per damunt de l’armer.

			El Valencià, capaç de dormir plàcidament enmig d’un castell de focs, ja feia estona que clapava. A primera hora del matí havia d’entrar de cuartelero i no estava per collonades. El Capdet llegia a la claror esmorteïda d’una llanterna. El Cascales, embotit a dins del sac vermell, tancava els ulls amb la il·lusòria intenció de dormir. El Camps, el Doctor Donovan, Es Filòsof i el Cristo jugaven l’última partida de cartes a mitja veu.

			—¿I aquells dos, on són?

			—Després ens despertaran a tots, me cago en la mare que els va parir.

			—¿És veritat que té una nòvia a Salou?

			—Alguna història deu tenir, perquè està enconyat fins a ses orees.

			El Doctor Donovan es mostrava escèptic i acusava el Flipper de fanfarró.

			—Això de la francesa és un farol més gros que totes les vostres cartes juntes.

			—Diu que es diu Sophie.

			—Per una tia jo no m’arrisco a passar mig estiu a la preve.

			—Yo, depende. Hay tías y tías.

			—¡I una merda! Si les ties fessin la mili, ¿se la jugarien per nosaltres?

			—Per tu no, però per mi, més que pel James Bond.

			—Hosti, tu, es tira unes paies de bandera, el cabronàs.

			—Tú, Filósofo, lo tienes de puta madre. Pollensa viene de polla, ¿no?

			—¡Voleu callar, collons! 

			—Imaginària, toca’t els collons.

			L’endemà, en lloc d’anar a fer el passeig d’endurecimiento d’abans de dinar, el capità els va donar temps per netejar l’armament a consciència, amb la condició que ningú no sortís de la tenda i no se sentís una mosca.

			Tothom de puto culo. Furor de draps, d’aladín, de netol, de fregall d’alumini, de paper de diari.

			El Cascales va desarmar tot el cerrojo i, amb la paciència d’un rellotger minuciós, va netejar la cabeza, els tetones, l’anillo portaextractor i, amb la punta d’un escuradents, el nervio guía. Després va repassar tot el mecanisme de percussió, el d’expulsió i el de repetició com si els desinfectés i va tornar a muntar el fusell amb amor, com qui acaba de restaurar una antigalla molt valuosa.

			—¡Hòstia! 

			—Déjame a mí, a ver.

			La força bruta del Cascales va aconseguir arrencar la baqueta, però l’embús de draps que obturava el canó no es movia ni un mil·límetre.

			—¡Merda! ¡Merda! ¡Merda!

			El Doctor Donovan i el Camps intentaven socórrer Es Filòsof sense èxit. No hi havia temps d’acostar-se a l’armeria com havien fet el Flipper i el Boro perquè, a canvi d’uns quants bitllets de sotamà, el subtinent Palanca passés una broca netejadora per dins del canó. El Capdet va proposar d’agafar el mosquetó del Valencià, que, com a cuartelero, tenia el xollo d’estar exempt de la revista. Es van repartir la feina: jo l’ànima, jo el cerrojo, jo la baioneta, jo la corretja...

			A les tres en punt la companyia estava formada amb les armes i el tinent ordenava: 

			—¡Sobre el hombro, argh!

			Crac, crac, crac, crac.

			—¡Quietos todos!

			¿I el Perles? ¿I el capità?, es preguntaven mentre el tinent, l’alferes Custodio i la Niña Bonita es passejaven per la formació tot examinant un per un els mosquetons. Escodrinyaven l’ànima, ficaven el dit petit a dins del dipòsit, passaven l’ungla per les vores de les abraçadores i pel peu de l’alça movien l’aleta del fiador...

			—Aquí está sucio.

			—¿Con qué coño lo ha limpiado usted?

			—Hay que darle más, mucho más.

			—Los he visto mejores.

			—Eso no es polvo, es mierda.

			—De puta madre. Así me gusta. Si se lo propone es un fenómeno, Filósofo.

			Al final de la revista, el tinent es va adreçar a la companyia.

			—Como habrán comprobado, no he tomado nota de ningún nombre. A las seis vendrá el comandante Labuén a pasar la revista reglamentaria. Así que allá ustedes con las consecuencias de su fusil. Ojo al parche y que nadie se llame a engaño. ¿Está claro?

			—Sí, mi teniente.

			—Joder, Filósofo, no me lo estropee ahora. Cállese la boca estando firmes, cojones.

			No s’havia acabat el suplici, doncs. Ni tan sols havia començat. Vinga perdre el cul buscant racons impossibles i atacant les juntures amb mentalitat de perdiguer. Es multiplicava la queixa eterna: 

			—¿Com collons volen que brillin si són de la guerra?

			I es reproduïen les especulacions sobre quanta mili portaven aquells màusers. El Capdet feia conya: 

			—Eres un fenómeno, Filósofo.

			Celebraven que el fusell d’Es Filòsof, per bé que era el del Valencià i que havia estat netejat mancomunadament a correcuita, hagués merescut els únics elogis del tinent.

			—¡Fenómeno! ¡Tío bueno! 

			—¡Quin xollo! Et netegen el fusell i a sobre et feliciten.

			—¿Com es diu de colló de mico en mallorquí?

			—Se me está poniendo dura. Presiento que tendremos Josefina, fina, fina.

			—Només ens faltaria això.

			—Jódete, no haber venido.

			—¿Estás seguro de que tu fusil está limpio, Cascales?

			—Compruébalo tú mismo, a ver.

			—Pues, si tu fusil está limpio, mis cojones son perlas. ¡Ja, ja, ja!

			La tarda transcorria lentament. No sabien què més fer. S’havien cansat de netejar per netejar. Si els havien d’empurar, que els empuressin. Només el Cascales continuava passant cotons d’aladín pels cromats com si l’hi anés la vida.

			El Doctor Donovan va preguntar al Cristo:

			—Quan acabi tot això, ¿què faràs?

			—Tornar-me a deixar créixer els cabells.

			Per això li deien el Cristo, pels cabells llargs. Des del final del campament anterior, no havia tornat al barber fins al dia abans de tornar

			
			
			
			
			
			
			
			
			
			
			
			
			
			
			
			
			
			
			
			
			
			
			
			
			
			
			
			
			
			
			
			
			
			
			
			
			
			
			
			
			
			
			
			
			
			
			
			
			
			
			
			
			
			
			
			
			
			
			
			
			
			
			
			
			
			
			
			
			
			
			
			
			
			
			
			
			
			
			
			
			
			
			
			
			
			
			
			
			
			
			
			
			
			
			
			
			
			
			
			
			
			
			
			
			
			
			
			
			
			
			
			
			
			
			
			
			
			
			
			
			
			
			
			
			
			
			
			
			
			
			
			
			
			
			
			
			
			
			
			
			
			
			
			
			
			
			
			
			
			
			
			
			
			
			
			
			
			
			
			
			
			
			
			
			
			
			
			
			
			
			
			
			
			
			
			
			
			
			
			
			
			
			
			
			
			
			
			
			
			
			
			
			
			
			
			
			
			
			
			
			
			
			
			
			
			
			
			
			
			
			
			
			
			
			
			
			
			
			
			
			
			
			
			
			
			
			
			
			
			
			
			
			
			
			
			
			
			
			
			
			
			
			
			
			
			
			
			
			
			
			
			
			
			
			
			
			
			
			
			
			
			
			
			
			
			
			
			
			
			
			
			
			
			
			
			
			
			
			
			
			
			
			
			
			
			
			
			
			
			
			
			
			
			
			
			
			
			
			
			
			
			
			
			
			
			
			
			
			
			
			
			
			
			
			
			
			
			
			
			
			
			
			
			
			
			
			
			
			
			
			
			
			
			
			
			
			
			
			
			
			
			
			
			
			
			
			
			
			
			
			
			
			
			
			
			
			
			
			
			
			
			
			
			
			
			
			
			
			
			
			
			
			
			
			
			
			
			
			
			
			
			
			
					Baltasar Gancedo, Jacinto

					Anglés Marchese, Darío

					Adalid Pardo, Miguel

					Bartolín Jiménez, Antonio Jesús

					Allué Mendiburu, Ramiro

					Cascales Foz, Francisco Javier...

